PATVIRTINTA

Plungės rajono savivaldybės

tarybos 2021 m. birželio 23 d.

sprendimu Nr. T1-179

**pasiūlymų DĖL PLUNGĖS RAJONO SAVIVALDYBĖS DRAUSTINIŲ STEIGIMO, jŲ RIBŲ KEITIMO, GAMTOS PAVELDO OBJEKTų PASKELBIMO PLUNGĖS RAJONO SAVIVALDYBĖS SAUGOMAIS NAGRINĖJIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Pasiūlymų dėl Plungės rajono savivaldybės draustinių steigimo, jų ribų keitimo, gamtos paveldo objektų paskelbimo savivaldybės saugomais teikimo ir nagrinėjimo tvarkos aprašas (toliau – Tvarkos aprašas) nustato reikalavimus nevyriausybinių organizacijų, juridinių ir fizinių asmenų teikiamiems pasiūlymams (toliau – Pasiūlymas) dėl draustinių steigimo, jų ribų keitimo, kai tokios turi būti nustatomos pagal teisės aktus, gamtos paveldo objektų paskelbimo saugomais, taip pat pateiktų pasiūlymų nagrinėjimo procedūras Plungės rajono savivaldybėje.

2. Tvarkos aprašas netaikomas, kai nevyriausybinės organizacijos, fiziniai ir juridiniai asmenys teikia Pasiūlymus dėl rengiamų saugomų teritorijų specialiųjų planų svarstymo su visuomene metu. Pastarieji Pasiūlymai teikiami ir nagrinėjami pagal Visuomenės informavimo, konsultavimo ir dalyvavimo priimant sprendimus dėl teritorijų planavimo nuostatus, patvirtintus Lietuvos Respublikos Vyriausybės 1996 m. rugsėjo 18 d. nutarimu Nr. 1079„Dėl Visuomenės informavimo, konsultavimo ir dalyvavimo priimant sprendimus dėl teritorijų planavimo nuostatų patvirtinimo“. Fizinių ir juridinių asmenų Pasiūlymai nenagrinėjami, jei Pasiūlymas pateikiamas nepraėjus 3 metams, kai buvo pakeisti saugomų teritorijų planavimo dokumentai ir šių asmenų Pasiūlymai buvo išnagrinėti pagal Visuomenės dalyvavimo teritorijų planavimo procese nuostatus, patvirtintus Lietuvos Respublikos Vyriausybės 1996 m. rugsėjo 18 d. nutarimu Nr. 1079, nekeičiama veiklos koncepcija, kryptys, tvarkymo prioritetai.

3. Teikiant Pasiūlymus dėl savivaldybės draustinių steigimo, jų ribų keitimo, gamtos paveldo objektų paskelbimo savivaldybės saugomais, vadovaujamasi Saugomų teritorijų (išskyrus kultūrinius rezervatus (rezervatus-muziejus), kultūrinius draustinius, istorinius valstybinius parkus) steigimo kriterijais, tvirtinamais Lietuvos Respublikos aplinkos ministro įsakymu (toliau – Steigimo kriterijai).

4. Draustinių steigimo ir gamtos paveldo objektų paskelbimo savivaldybės saugomu iniciatoriais (toliau – Pasiūlymų teikėjai) gali būti Plungės rajono savivaldybės administracija (toliau – Savivaldybės administracija), kitos Savivaldybės institucijos, nevyriausybinės organizacijos, fiziniai ir juridiniai asmenys. Pasiūlymai dėl draustinių steigimo, jų ribų keitimo ir gamtos paveldo objektų skelbimo saugomais turi atitikti Lietuvos Respublikos saugomų teritorijų įstatymą, visuomenės poreikius ir būti pagrįsti mokslinių tyrimų išvadomis.

5. Savivaldybės draustinių steigimo, jų ribų keitimo, gamtos paveldo objekto paskelbimo savivaldybės saugomu organizatorė yra Savivaldybės administracija.

6. Tvarkos apraše vartojamos sąvokos suprantamos kaip jos apibrėžtos Lietuvos Respublikos saugomų teritorijų įstatyme, Lietuvos Respublikos nekilnojamojo kultūros paveldo apsaugos įstatyme.

**II SKYRIUS**

**PASIŪLYMŲ TEIKIMAS**

7. Pasiūlymų teikėjai Pasiūlymą teikia Savivaldybės administracijos direktoriui.

8. Pasiūlyme nurodoma:

8.1. juridinio asmens pavadinimas, teisinė forma, kodas, buveinė arba fizinio asmens vardas, pavardė, adresas;

8.2. pagrindinė informacija apie teritoriją, su kuria susijęs Pasiūlymas:

8.2.1. savivaldybė, seniūnija, teritorijos schema (ne mažesniu kaip 1:10 000 masteliu), kurioje pažymimos esamos ir (ar) siūlomos savivaldybės draustinio steigimo, jo ribų keitimo, gamtos paveldo objekto paskelbimo savivaldybės saugomu ribos, gamtos vertybės, vietovių lokalizacija, kita svarbi informacija;

8.2.2. objekto, vietovės atitiktis Steigimo kriterijams;

8.2.3. žemės nuosavybės forma (formos), informacija apie žemės savininkų ir valdytojų skaičių, vyraujantį žemės sklypų dydį;

8.2.4. esamos ir planuojamos veiklos rūšys, susijusios su žemės naudojimu;

8.2.5. veikla, daranti žalą gamtos vertybėms, vietovėms ar galinti joms pakenkti ir dėl to reikia ją nutraukti ar apriboti, arba planuojama veikla, dėl kurios siūloma keisti savivaldybės draustinio ribas;

8.2.6. gamtos vertybių, vietovių išlikimą užtikrinanti veikla (jeigu tokia būtina);

8.2.7. teritorijos naudojimo perspektyvos, numatytos kompleksinio ir (ar) specialiojo teritorijų planavimo dokumentuose;

8.3. kokio tipo ir ploto naują draustinį, gamtos paveldo objekto saugomą teritoriją siūloma steigti arba kaip pakeisti esamo draustinio teritorijos ribas. Pasiūlymai dėl ribų keitimo pateikiami 8.2.1 papunktyje nurodytoje schemoje.

9. Pagrindžiant atitiktį Tvarkos aprašo 8.2.2 papunktyje nurodytiems Steigimo kriterijams, Pasiūlyme pateikiama išsami informacija apie gamtos ir kultūros vertybes, vertybių ir vietovių lokalizacija pažymima 8.2.1 papunktyje nurodytoje schemoje:

9.1. unikalūs ir (ar) tipiški gamtiniai ir (ar) kultūriniai kraštovaizdžiai;

9.2. unikalios žemės gelmių struktūros, atodangos, riedulynai, uolienų ar fosilijų kompleksai, kiti geologiniai objektai;

9.3. unikalios (išskirtinės vertės) ir (ar) tipiškos reljefo formos ar jų kompleksai (pvz., kalvos, gūbriai, upių slėniai, senslėniai, dubakloniai, raguvos ar raguvynai, žemyninės kopos ar jų kompleksai, kiti geomorfologiniai dariniai);

9.4. unikalūs ir (ar) tipiški hidrografinio tinklo elementai (pvz., ežerai ar jų dalys, natūralių upių ruožai);

9.5. rūšys, įrašytos į Lietuvos Respublikos saugomų gyvūnų, augalų ir grybų rūšių sąrašą, patvirtintą Lietuvos Respublikos aplinkos ministro 2003 m. spalio 13 d. įsakymu Nr. 504 „Dėl Lietuvos Respublikos saugomų gyvūnų, augalų ir grybų rūšių sąrašo patvirtinimo“, augalų bendrijos, įrašytos į Augalų bendrijų raudonosios knygos sąrašą, patvirtintą Lietuvos Respublikos aplinkos ministro 1998 m. lapkričio 30 d. įsakymu Nr. 237 „Dėl Augalų bendrijų raudonosios knygos sąrašo patvirtinimo“;

9.6. rūšys ir buveinės, dėl kurių teritorija atitinka Paukščių apsaugai svarbių teritorijų atrankos kriterijus, patvirtintus Lietuvos Respublikos aplinkos ministro 2008 m. liepos 2 d. įsakymu Nr. D1-358 „Dėl Paukščių apsaugai svarbių teritorijų atrankos kriterijų patvirtinimo“, ir (ar) Buveinių apsaugai svarbių teritorijų atrankos kriterijus, nustatytus Buveinių apsaugai svarbių teritorijų atrankos tvarkos apraše, patvirtintame Lietuvos Respublikos aplinkos ministro 2001 m. balandžio 20 d. įsakymu Nr. 219 „Dėl Buveinių apsaugai svarbių teritorijų atrankos tvarkos aprašo patvirtinimo“;

9.7. ypatybės, dėl kurių teritorija yra svarbi įgyvendinant Konvencijos dėl pelkių, turinčių tarptautinę reikšmę, ypač vandens ir pelkių paukščių apsaugai, Europos laukinės gamtos ir gamtinės aplinkos apsaugos konvencijos, Migruojančių laukinių gyvūnų rūšių išsaugojimo konvencijos nuostatas;

9.8. kitos ypatybės, atitinkančios Lietuvos Respublikos saugomų teritorijų įstatyme nustatytus saugomos teritorijos steigimo tikslus.

10. Pasiūlyme turi būti nurodyta (esant galimybei - pridėti atitinkami dokumentai), ar žinoma žemės sklypų savininkų ir valdytojų nuomonė dėl savivaldybės draustinio steigimo, jo ribų keitimo, gamtos paveldo objekto paskelbimo savivaldybės saugomu.

11. Pasiūlymas dėl draustinio steigimo, jo ribų keitimo, gamtos paveldo objekto paskelbimo saugomu turi būti pagrįstas tyrimų išvadomis – nurodyta, kokie tyrėjai ir kokiais metodais atliko tyrimus. Jeigu tyrimų rezultatai buvo skelbti, nurodyti jų publikavimo šaltiniai. Jeigu, vadovaujantis Steigimo kriterijais, nustatant gamtos objekto vertingumo lygmenį taikomas svarbumo kriterijus (išskyrus nustatant objekto pažintinę ir estetinę reikšmę), gamtos paveldo vertingumo Pasiūlymą dėl gamtos paveldo objekto paskelbimo saugomu teikiantys Pasiūlymų teikėjai turi pagrįsti tyrimų išvadomis.

12. Pasiūlyme steigti draustinį nurodoma, kokios rūšies draustinis ir dėl kokių priežasčių geriausiai užtikrintų šiuo metu teritorijoje vykdomos veiklos suderinamumą su gamtos vertybių, vietovių apsaugos interesais, atsižvelgiant į Gamtinių ir kompleksinių draustinių nuostatus, patvirtintus Lietuvos Respublikos Vyriausybės 2008 m. balandžio 2 d. nutarimu Nr. 318 „Dėl Gamtinių ir kompleksinių draustinių nuostatų patvirtinimo“.

**III SKYRIUS**

**PASIŪLYMŲ NAGRINĖJIMAS IR SPRENDIMŲ PRIĖMIMAS**

13. Pasiūlymus nagrinėja sudaryta Pasiūlymų dėl Plungės rajono savivaldybės draustinio steigimo, jo ribų keitimo, gamtos paveldo objekto paskelbimo savivaldybės saugomu nagrinėjimo komisija (toliau – Komisija), vadovaudamasi Steigimo kriterijais.

14. Gavusi Pasiūlymą, Komisija įvertina, ar jame ir pridedamuose dokumentuose pateikiama informacija atitinka Tvarkos apraše keliamus reikalavimus.

15. Komisijos sekretorius, nustatęs, kad pateiktas Pasiūlymas nevisiškai atitinka ar neatitinka reikalavimų, išvardytų šio Tvarkos aprašo 8–12 punktuose, ir trūkstamos informacijos neturi arba negali gauti teisės aktų nustatyta tvarka iš kitų institucijų, per 5 darbo dienas nuo Pasiūlymo gavimo dienos kreipiasi raštu į Pasiūlymo teikėją prašydamas pateikti papildomą informaciją. Nustato terminą trūkstamai informacijai pateikti ar kitiems trūkumams pašalinti ir praneša, kad Pasiūlymo nagrinėjimas stabdomas, kol bus gauta papildoma informacija.

16. Jeigu per nustatytą terminą papildoma informacija nepateikiama, Pasiūlymas nebenagrinėjamas. Dokumentų originalai grąžinami Pasiūlymo teikėjui ir nurodoma grąžinimo priežastis. Komisija pasilieka Pasiūlymo ir gautų dokumentų kopijas.

17. Jeigu pateiktas Pasiūlymas atitinka šio Tvarkos aprašo 8–12 punktuose keliamus reikalavimus arba trūkstamą informaciją gali gauti arba ja disponuoja Savivaldybės administracija, organizuojamas Komisijos posėdis.

18. Prireikus į Komisijos posėdžius kviečiami dalyvauti atitinkamų sričių ekspertai, specialistai, kurie pagal kompetenciją padeda išnagrinėti Pasiūlymą.

19. Ne vėliau kaip prieš 5 darbo dienas iki Komisijos posėdžio dienos Komisijos sekretorius pateikia posėdžio medžiagą Komisijos nariams, taip pat Tvarkos aprašo 18 punkte nurodytiems asmenims.

20. Komisijos darbo tvarka:

20.1. Komisijos darbo forma yra posėdžiai.

20.2. Komisijos posėdžiams vadovauja Komisijos pirmininkas (jei jis negali dalyvauti, – pirmininko pavaduotojas). Komisija gali nagrinėti Pasiūlymą ir priimti dėl jo sprendimus, jeigu posėdyje dalyvauja ne mažiau kaip 2/3 Komisijos narių.

20.3. Komisijos sprendimai priimami paprasta posėdyje dalyvaujančių Komisijos narių balsų dauguma. Jeigu balsai dėl sprendimo priėmimo pasiskirsto po lygiai, lemia Komisijos pirmininko balsas. Posėdyje dalyvavęs Komisijos narys, nesutinkantis su priimtu sprendimu, gali išdėstyti raštu savo atskirąją nuomonę. Atskiroji nuomonė pridedama prie Komisijos posėdžio protokolo.

20.4. Komisijos sprendimai įforminami posėdžio protokolu. Komisijos posėdžius organizuoja ir juos protokoluoja Komisijos sekretorius. Komisijos narių motyvuotos išvados yra Komisijos posėdžio protokolo pagrindas.

21. Dėl svarstomo Pasiūlymo Komisija gali:

21.1. rekomenduoti inicijuoti papildomus tyrimus;

21.2. pritarti Pasiūlymui, tačiau rekomenduoti kitokį ribų keitimą, nei Pasiūlymo teikėjas buvo nurodęs;

21.3. pritarti Pasiūlymui ir rekomenduoti inicijuoti savivaldybės draustinio steigimą, jo ribų keitimą;

21.4. pritarti gamtos paveldo objekto steigimui;

21.5. nepritarti Pasiūlymui (nurodant motyvuotas priežastis) ir neteikti rekomendacijos dėl savivaldybės draustinio steigimo, jo ribų keitimo inicijavimo, gamtos paveldo objekto steigimo.

22. Komisijos sprendimai įforminami posėdžio protokolu, kuriame pateikiama visa svarstyta informacija, motyvuoti siūlymai, motyvuotas pritarimas ar nepritarimas. Šio protokolo pagrindu ruošiama rekomendacija, kuri teikiama Savivaldybės administracijos direktoriui.

23. Savivaldybės administracijos direktorius, esant pritarimui dėl savivaldybės draustinio steigimo, jo ribų keitimo, paveda Savivaldybės administracijos tarnautojui protokolo pagrindu kreiptis į Valstybinę saugomų teritorijų tarnybą prie Aplinkos ministerijos (toliau – Tarnyba), kultūrinio draustinio steigimo atveju – Kultūros ministeriją (toliau – Ministerija), o kompleksinio draustinio steigimo atveju – Tarnybą ir Ministeriją apie planuojamą steigti savivaldybės draustinį, pateikia draustinio teritorijos ir joje esančių vertybių aprašymą ir preliminarų siūlomų ribų planą, prašydamas nustatyti, ar šios teritorijos gamtosauginė, kultūrinė, mokslinė, pažintinė arba visuomeninė vertė pakankama draustiniui įsteigti. Jeigu pateiktos medžiagos nepakanka numatomo steigti draustinio vertei nustatyti, Savivaldybės administracija Tarnybos arba Ministerijos rašytiniu prašymu turi pateikti papildomą medžiagą. Jeigu Tarnyba ar (ir) Ministerija per teisės aktuose nurodytą terminą nepateikia išvados dėl draustinio steigimo tikslingumo, laikoma, kad jos savivaldybės draustinio steigimui neprieštarauja. Paaiškėjus, kad savivaldybės teritorijoje dėl jos svarbos gali būti steigiamas valstybinis draustinis, Savivaldybės administracija turimą medžiagą apie šią teritoriją perduoda Tarnybai arba Ministerijai, kurios pradeda valstybinio draustinio steigimo procedūrą.

24. Gavęs Tarnybos ar (ir) Ministerijos rekomendacinę išvadą, Savivaldybės administracijos direktorius paveda Komisijai apsvarstyti ir parengti galutinę išvadą dėl draustinio steigimo galimybių ir per 20 darbo dienų nuo rekomendacinės išvados gavimo apie tai informuoja Pasiūlymo teikėją.

25. Gavus teigiamą Komisijos išvadą ir atlikus Tvarkos aprašo 23 ir 24 punktuose nurodytus veiksmus, Savivaldybės administracijos direktorius teikia Plungės rajono savivaldybės tarybai (toliau – Savivaldybės taryba) sprendimo dėl draustinio įsteigimo projektą. Savivaldybės tarybos sprendimu tvirtinamas draustinio teritorijos ribų planas, statusas ir reglamentas.

26. Jeigu Komisija parengia išvadą, kad tikslinga objektą skelbti gamtos paveldo saugomu, Savivaldybės administracijos direktoriaus pavedimu Savivaldybės administracijos tarnautojas  apie šį sprendimą informuoja institucijas, atsakingas už gamtos paveldo objektų apsaugą (Aplinkos apsaugos departamentą prie Aplinkos ministerijos (toliau – Aplinkos apsaugos departamentas) ir Tarnybą), pateikia preliminarų objekto ribų planą ir aprašymą, o jeigu objektas taškinis, – planą, kuriame pažymėta jo buvimo vieta, prašydamas nustatyti, ar objekto vertė pakankama skelbti jį saugomu. Jeigu pateiktos medžiagos nepakanka numatomo skelbti saugomu objekto vertei nustatyti, Savivaldybės administracija Tarnybos arba Aplinkos apsaugos departamento rašytiniu prašymu turi pateikti papildomą medžiagą. Jeigu Tarnyba ar (ir) Aplinkos apsaugos departamentas per teisės aktuose nurodytą terminą nepateikia išvados dėl objekto skelbimo gamtos paveldo saugomu tikslingumo, laikoma, kad jie objekto skelbimui savivaldybės saugomu neprieštarauja. Paaiškėjus, kad skelbtinas gamtos paveldo objektas pagal svarbą ar parametrus gali būti skelbiamas valstybės saugomu, Savivaldybės administracija turimą medžiagą apie šį objektą perduoda Tarnybai, kuri pradeda gamtos paveldo objekto įteisinimo valstybės saugomu procedūrą.

27. Gavęs Tarnybos ir Aplinkos apsaugos departamento rekomendacinę išvadą, Savivaldybės administracijos direktorius paveda Komisijai apsvarstyti ir parengti galutinę išvadą dėl objekto skelbimo gamtos paveldo saugomu savivaldybės galimybių ir per 20 darbo dienų nuo rekomendacinės išvados gavimo apie tai informuoja Pasiūlymo teikėją.

28. Gavus teigiamą Komisijos išvadą ir atlikus Tvarkos aprašo 26 ir 27 punktuose nurodytus veiksmus, Savivaldybės administracijos direktorius teikia Savivaldybės tarybai sprendimo dėl objekto skelbimo gamtos paveldo saugomu projektą. Savivaldybės tarybos sprendimu tvirtinamas gamtos paveldo objekto statusas, reglamentas, teritorijos ir buferinės apsaugos zonos (jeigu ji nustatoma) ribų planas arba planas, kuriame pažymėta gamtos paveldo objekto buvimo vieta.

29. Savivaldybės tarybai priėmus sprendimą dėl savivaldybės draustinio steigimo, jo ribų keitimo ar gamtos paveldo objekto skelbimo savivaldybės saugomu, Savivaldybės tarybos sprendimu tvirtinamas kiekvieno draustinio apsaugos, naudojimo ir tvarkymo reglamentas, kuris rengiamas vadovaujantis Lietuvos Respublikos saugomų teritorijų įstatymu, Lietuvos Respublikos nekilnojamojo kultūros paveldo apsaugos įstatymu, Lietuvos Respublikos specialiųjų žemės naudojimo sąlygų įstatymu, atsižvelgiant į draustinio paskirtį ir veiklos reglamentavimo pobūdį, ir nustatomas kiekvieno gamtos paveldo objekto tipinis arba individualus apsaugos ir tvarkymo reglamentas.

30. Savivaldybės administracijos atsakingi skyriai pagal kompetenciją parengia teisės aktų projektus, kitus dokumentus, reikalingus sprendimui įgyvendinti, atlikti kitus su tuo susijusius veiksmus.

31. Priėmus sprendimą dėl savivaldybės draustinio steigimo, jo ribų keitimo ar gamtos paveldo objekto skelbimo savivaldybės saugotinu, Pasiūlymo teikėjui išsiunčiamas atsakymas.

32. Komisijai nepritarus Pasiūlymui steigti savivaldybės draustinį ar inicijuoti jo ribų keitimą, Pasiūlymo teikėjui parengiamas argumentuotas atsakymas apie atsisakymą steigti draustinį.

33. Jeigu Komisija parengia išvadą, kad netikslinga skelbti objektą gamtos paveldo saugomu, Pasiūlymo teikėjui pateikiamas argumentuotas paaiškinimas apie atsisakymą skelbti.

34. Apsaugos ir tvarkymo veiklą savivaldybės draustiniuose ir gamtos paveldo objektuose paskelbtais savivaldybės saugomais organizuoja Savivaldybės administracija.

**IV SKYRIUS**

**DRAUSTINIŲ IR GAMTOS PAVELDO OBJEKTŲ REGISTRAVIMAS IR APSKAITA**

35. Informacija apie draustinius ir gamtos paveldo objektus kaupiama, registruojama ir saugoma Lietuvos Respublikos saugomų teritorijų valstybės kadastre. Informacija apie kultūrinius draustinius taip pat kaupiama, registruojama ir saugoma Kultūros vertybių registre Kultūros vertybių registro nuostatuose, patvirtintuose Lietuvos Respublikos Vyriausybės 2005 m. rugsėjo 29 d. nutarimu Nr. 105, nustatyta tvarka. Draustiniai ir gamtos paveldo objektai įregistruojami ir išregistruojami, duomenys apie juos tvarkomi Lietuvos Respublikos saugomų teritorijų valstybės kadastro nuostatuose, patvirtintuose Lietuvos Respublikos Vyriausybės 2002 m. balandžio 30 d. nutarimu Nr. 587, nustatyta tvarka.

36. Savivaldybės administracija draustinių ir gamtos paveldo objektų apskaitą atlieka, juos saugo ir tvarko Savivaldybės tarybos nustatyta tvarka.

37. Įsteigus savivaldybės draustinį ar paskelbus gamtos paveldo objektą savivaldybės saugomu, parengiama jo individuali byla, kurios turinį sudaro:

37.1. Savivaldybės sprendimų dėl draustinio steigimo ar gamtos paveldo objekto skelbimo saugomu kopijos;

37.2. draustinio ar gamtos paveldo objekto vertės pagrindimas ir teritorijos aprašas (kultūriniams draustiniams – ir kultūros paveldo objektų (nekilnojamųjų kultūros vertybių) pasų kopijos);

37.3. draustinio ar gamtos paveldo objekto teritorijos ribų ir buferinės apsaugos zonų (jeigu jos nustatomos) ribų planai arba planai, kuriuose pažymėta objekto buvimo vieta, kitų šioje teritorijoje galiojančių teritorijų planavimo dokumentų kopijos;

37.4. apsaugos ir tvarkymo reglamento kopijos;

37.5. turima vertybių fotografinė ir planinė medžiaga (vertingiausių objektų ar jų elementų fotofiksacija, brėžiniai);

37.6. kita archyvinė, ikonografinė ir tyrimų medžiaga, dokumentų kopijos.

**V SKYRIUS**

**BAIGIAMOSIOS NUOSTATOS**

38. Draustiniams steigti ir gamtos paveldo objektams skelbti, jiems tvarkyti ir jų apskaitai organizuoti gali būti naudojamos Savivaldybės biudžeto lėšos, taip pat specialiųjų ir tarptautinių programų, juridinių ir fizinių asmenų paramos, kitos teisėtai įgytos lėšos.

39. Tvarkos aprašas keičiamas ar pripažįstamas netekusiu galios Savivaldybės tarybos sprendimu.

\_\_\_\_\_\_\_\_\_\_\_\_\_\_